b'\n_START_ARTICLE_\nDet Centrale Personregister\n_START_PARAGRAPH_\nDet Centrale Personregister (CPR) er et landsd\xc3\xa6kkende statsligt folkeregister og indeholder grundl\xc3\xa6ggende personoplysninger om enhver, der har et personnummer (CPR-nummer). Registret blev oprettet den 2. april 1968._NEWLINE_I registret registreres personnummer, navn, adresse, f\xc3\xb8dselsregistrering, statsborgerskab, folkekirkeforhold, sl\xc3\xa6gtskab, civilstand samt statusoplysninger for den enkelte personregistrering._NEWLINE_Registeret drives af CPR-kontoret, der er et kontor i Social- og Indenrigsministeriets departement._NEWLINE_De seks f\xc3\xb8rste cifre i personnummeret angiver personens f\xc3\xb8dselsdato i r\xc3\xa6kkef\xc3\xb8lgen dag (01-31), m\xc3\xa5ned (01-12) og \xc3\xa5rstal uden \xc3\xa5rhundrede. De sidste fire cifre i personnummeret udg\xc3\xb8r et l\xc3\xb8benummer, idet sidste ciffer angiver, om der er tale om en mandlig (ulige nummer) eller en kvindelig (lige nummer) person. Indtil den 1. oktober 2007 opfyldte alle personnumre den s\xc3\xa5kaldte modulus 11 kontrol._NEWLINE_I nogle tilf\xc3\xa6lde tildeles et nyt nummer n\xc3\xa5r personen juridisk skifter k\xc3\xb8n.'